โบรกจัดเต็มแนะซื้อ 13 หุ้นเด็ด!SET บ่ายแกว่งแคบ รอผลเฟด
SET เช้านี้แกว่งแคบแต่ยืนในแดนบวกได้เช่นเดียวกับตลาดภูมิภาค ขณะรอผลการประชุมเฟดคืนนี้ ขณะที่ตลาดบ้านเราได้รับแรงกดดันจากกลุ่มสื่อสารวิตกประมูลคลื่น 900 MHz ราคาสูง แต่ตลาดฯยังได้กลุ่มพลังงานประคองรับราคาน้ำมันรีบาวด์ บ่ายนี้ตลาดฯคงยังแกว่งแคบ ให้แนวต้าน 1,322-1,345 แนวรับ 1,290-1,280 จุด
16 ธ.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (16 ธ.ค.) แกว่งแคบ โดยดัชนีฯได้รับแรงกดดันจากหุ้นสื่อสาร คาดเป็นผลมาจากกังวลว่าราคาประมูลครั้งนี้จะออกมาสูง แต่ได้หุ้นพลังงานเข้ามาช่วยหนุนหลังราคาน้ำโลกปรับตัวขึ้น
นักวิเคราะห์คาดช่วงบ่าย ตลาดยังแกว่งแคบ พร้อมให้แนวต้าน 1,322-1,345 แนวรับ 1,290-1,280 จุด ขณะที่แนะนำซื้อ กลุ่มหุ้นทีเป็นเป้าหมายในการทำ Short-Covering เช่น PTT-ADVANC (อาจรอผลประมูลก่อน) KTB-PTTGC-INTUCH-DTAC-QH-MC-IRPC และ CPF อย่างไรก็ตาม ยังแนะซื้อกลุ่มอสังหาฯ PS-QH  และ SPALI
 
นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยเช้านี้แกว่งแคบแต่ยืนในแดนบวกได้เช่นเดียวกับตลาดหุ้นภูมิภาคที่อยู่ในแดนบวกเป็นส่วนใหญ่
อย่างไรก็ตาม ตลาดฯรอดูผลการประชุมธนาคารกลางสหรัฐ (FED) คืนนี้ ซึ่งฝ่ายวิจัยมองว่าคงปรับขึ้นอัตราดอกเบี้ยตามตลาดคาด 0.25% และการปรับขึ้นคงเป็นแบบค่อยเป็นค่อยไป และตลาดฯรับรู้ไปมากแล้ว
ขณะที่ วันนี้ดัชนีเจอแรงกดดันจากหุ้นในกลุ่มสื่อสารที่มีแรงขายออกมา เนื่องจากวิตกว่าการประมูล 4G คลื่น 900MHz จะยืดเยื้อ ซึ่งจะทำให้ราคาประมูลขึ้นไปสูงมาก แต่หุ้นกลุ่มพลังงานดีดตัวขึ้นมาประคองตลาดฯไว้หลังจากที่ราคาน้ำมันมีการรีบาวด์
แนวโน้มการลงทุนบ่ายนี้ คาดตลาดหุ้นไทยแกว่งแคบในแดนบวก หรืออาจจะติดลบบ้าง โดยให้แนวต้านไว้ที่ 1,322-1,345 จุด ส่วนแนวรับ 1,290-1,280 จุด
 
บล.ธนชาต ระบุในบทวิเคราะห์ ( 16 ธ.ค.) SET ปรับขึ้นจำกัด แม้ตลาดหุ้นทั่วโลกปรับสูงขึ้นแรงเนื่องจาก แรงขายหุ้นกลุ่มสื่อสารที่เมื่อวานปรับสูงขึ้นแรง ขณะที่การประมูลคลื่น 900MHz ยังดำเนินต่อไป โดยผู้เข้าร่วมประมูลทั้ง 4 รายไม่มีใครถอนตัวจากการประมูล ล่าสุดราคาประมูลอยู่ที่ 3.4 หมื่นล้านบาท/ใบ
ทั้งนี้ คาดว่าจะเห็นการฟื้นตัวหลังมีความชัดเจนจากการประมูล 4G และการประชุม FOMC คืนนี้ โดยแนะนำ “ซื้อ” กลุ่มหุ้นทีเป็นเป้าหมายในการทำ Short-Covering ที่มี Valuation ถูกเมื่อเทียบกับค่าเฉลี่ยในอดีตต่อเนื่องจากรายงานเมื่อเช้านี้ อย่าง PTT-ADVANC (อาจรอผลประมูลก่อน) KTB-PTTGC-INTUCH-DTAC-QH-MC-IRPC และ CPF
อย่างไรก็ตาม ความเชื่อมั่นผู้บริโภคเดือน พ.ย.เพิ่มขึ้นเป็นเดือนที่ 2 ติดต่อกัน จากความคาดหวังต่อมาตรการกระตุ้นเศรษฐกิจของรัฐบาล ซึ่งถ้าพิจารณาจากความสัมพันธ์ระหว่าง CCI กับ ดัชนีหุ้นกลุ่มอสังหาฯ จะเห็นว่ามีความสัมพันธ์สูง รวมถึงยอด Presale ในเดือน พ.ย.ที่เติบโตแข็งแกร่ง ทำให้แนะนำ “ซื้อ” PS (ได้ประโยชน์จากมาตรการกระตุ้นภาคอสังหาฯ มากที่สุด) QH (ราคาต่ำกว่า NAV ที่ 2.40 บาท) และ SPALI (ยอด Presale 11 เดือน ทำได้ดีกว่าที่คาดการณ์ไว้)
 
บล.เอเอสแอล ระบุในบทวิเคราะห์ ( 16 ธ.ค.) ว่า ดัชนีหุ้นไทยเช้านี้ปิดบวกตามตลาดภูมิภาคที่ปรับขึ้น ขณะที่ตลาดยังรอผลการประชุมของคณะกรรมการกำหนดนโยบายการเงินของธนาคารกลางสหรัฐ (FED) ซึ่งจะเสร็จสิ้นในวันนี้ ตามเวลาสหรัฐ
โดยวันนี้ธนาคารกลางเกาหลีใต้ประกาศปรับลดเป้าหมายเงินเฟ้อปีหน้าลง 1% สู่ระดับ 2% สำหรับ 3 ปีหน้า ซึ่งส่งผลให้มีความวิตกเกี่ยวกับการลดลงอย่างมากของเป้าหมายเงินเฟ้อที่อาจจะทำให้เกิดปัญหาในการบรรลุเป้า ท่ามกลางราคาน้ำมันที่ผันผวน โดยเป้าหมายเงินเฟ้อในปัจจุบันอยู่ในช่วง 2.5-3.6% 
สำหรับปัจจัยในประเทศ ด้านศูนย์วิจัยกสิกรไทย คาด GDP ของไทยในปี 59 ขยายตัวในช่วง 2.5-3.5% ขณะที่การส่งออกคาดว่าจะขยายตัวได้ 0.5-3.5% ส่วนอัตราเงินเฟ้ออยู่ที่ 0.8-1.8%
ขณะที่คาดว่า เศรษฐกิจไทยไตรมาสสุดท้ายปีนี้จะขยายตัวได้ 2.7% ซึ่งเป็นสัญญาณที่ดีขึ้นจากภาคเอกชน และเป็นพื้นฐานสำคัญต่อการเติบโตของเศรษฐกิจไทยในปี 59 โดยทั้งปี 58 คาด GDP ขยายตัว 2.8% แม้ส่งออก -5.0% อัตราเงินเฟ้อ -0.9%
ขณะเดียวกัน ในการประมูล 4G คลื่น 900 MHz ตอนนี้อยู่รอบที่ 65 ราคารวมทั้ง 2 ใบ ขยับมาที่ 35,404 ลบ.ต่อใบ หากการประมูลลากยาวถึง 17.00 น.ราคาจะพุ่งแตะ 4 หมื่นลบ.
แนวโน้มภาคบ่ายเชิงเทคนิค ดัชนีกลับตัวขึ้นแรงและปิดตัวด้วยแท่งเทียนสีขาวยาวในลักษณะของการเปิด GAP กระโดดจากแท่งเทียนโดจิก่อนหน้าเป็นสัญญาณบวกต่อรูปแบบการกลับตัวขึ้น V-Shape การปรับตัวเน้นยืน SMA5 วัน 1,296 จุด และแนวรับจิตวิทยา 1,290 จุด เป็นจุดพิจารณาถือหรือซื้อเมื่อยืนเหนือ 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
AMATAV มูลค่าการซื้อขาย 3,083.99 ล้านบาท ปิดที่ 9.80 บาท เพิ่มขึ้น 2.30 บาท
PTT มูลค่าการซื้อขาย 1,389.86 ล้านบาท ปิดที่ 241.00 บาท เพิ่มขึ้น 7.00 บาท
TKN มูลค่าการซื้อขาย 1,387.05 ล้านบาท ปิดที่ 9.30 บาท ลดลง 0.25 บาท
ADVANC มูลค่าการซื้อขาย 1,220.54 ล้านบาท ปิดที่ 205.00 บาท ลดลง 10.00 บาท
AOT มูลค่าการซื้อขาย 1,048.26 ล้านบาท ปิดที่ 335.00 บาท เพิ่มขึ้น 12.00 บาท
 
ที่มา: สำนักข่าวอินโฟเควสท์